Tu taip toli
Ateina vakaras nykus,
Ir sutemos – išblyškę šmėklos,
Apgaubia mėlynais sparnais.
Ateina vakaras –
Ir vienumoj tave šaukiu –
Visa siela, visais jausmais.
Tu taip toli. Tu neišgirsi mano šauksmo.
Tu taip toli. Kaip saulė nusileidus –
Tu taip toli – o, negrąžinamas pavasari!
Jaunystė – visagalinti!
Ir greitakojis tyrų žirgas
Atneš mane prie tavo slenksčio –
Nedrąsiai pasibelsiu į duris:
– Neatnešiau nei aukso, nei sidabro,
Nei perlų iš giliausio marių dugno.
Tik atnešiau dainuojančią jaunystę
Ir tavo židiniui negęstančiąją ugnį.

Nėris Salomėja
Eilėraščiai